**PRACOVNÝ LIST pre birmovancov**

6.3. Zrelý človek, zrelý kresťan.

**Doplň chýbajúce slová:**

1. Cesta k zrelosti sa deje ......................, počas celého života.
2. Ježiš je cesta, stretnutie s Ním mení život. K väčšej..................... a ........................... .
3. Svedčí o tom mnoho príbehov z ................................ .
4. Ježiš vo Svätom písme hovorí o tom, ako ťa veľmi miluje. Jeho láska k tebe je presne taká, ako láska ............. k Ježišovi. Ako aj Ježiš žije tak, ako Otec, aj teba pozýva robiť tak, ako on. (Jn 14, 23-24)
5. *„Choď a rob aj ty podobne!“ (Lk 10,30-37)* Ježiš ťa pozýva byť .................. Tým, ktorý má dobré a citlivé srdce voči Bohu, k sebe aj k druhým.
6. Silu k zrelým postojom môžeš čerpať od ............... . Z jeho prítomnosti. On je prameň živej vody.(porov Jn 4, 10-14)
7. Aj ty môžeš dávať požehnanie, láskavé slovo, úsmev, dobrú radu, vypočuť. Takto budeš prinášať do životov ľudí Božie kráľovstvo a žiť svoje krstné povolanie – učeník ................... .

**Zamyslenie:**

Zrelosť kresťana sa nazýva svätosť. Súčasťou tejto zrelosti je aj tvoja láskavosť a dobrota, spravodlivosť, pravdivosť, vernosť, sebaovládanie, ktoré môžeš získavať z Prameňa. Ježiš vraví, že On je prameň života, je „živá voda“ (porov Jn 4, 10-14), z ktorej pijú smädní. Ježiš je zdroj čerpania sily. Každým okamihom ti dáva svoju prítomnosť a lásku. Je na tebe, či ju alebo koľko z nej vezmeš a kedy ju vezmeš. Ako môžeš prijímať „živú vodu“, ktorou je Ježiš? Ktorý spôsob z povedaných ti je najbližší?

Prebrať zodpovednosť za svoje skutky, správanie. Nežiť len prítomný okamih, ale pozerať do budúcnosti a vidieť svoje prítomnosť v kontexte svojho života. K tomu je dobré denne vyhodnocovať svoje skutky, myšlienky aj slová. Toto je cesta rastu k ľudskej aj duchovnej zrelosti človeka. Ako voláme moment, v ktorom vyhodnocuješ svoje správanie? Ako často a kedy je dobré robiť si toto vyhodnocovanie?

Dôležitým miestom, kde môžeš rásť je kresťanské spoločenstvo. Ono ti nastavuje „zrkadlo“, či tvoje rozhodnutia sú objektívne dobré, či prospievajú spoločnému dobru alebo sú len pre tvoje uspokojenie. Čo to znamená, že ti nastavuje „zrkadlo“?

Jedným z prejavov ľudskej aj duchovnej zrelosti je trpezlivosť so svojou nezrelosťou, súcit s nezrelosťou druhých. Prečítajte si príbehy zo Svätého písma, ktoré hovoria o tom, ako sa správal Ježiš k chybám ľudí? A k ľuďom, ktorí ich robili?

V akých životných postojoch sa ukázala Ježišova zrelosť? Ako reagoval Ježiš na spochybnenie, výsmech, odmietnutie, fyzické útoky, nepochopenie ... Z čoho pramenila Ježišova zrelosť? Napíš si, odkiaľ čerpal Ježiš silu k takýmto postojom?

Príbehy mnohých svätých nám hovoria o ceste od nezrelosti k zrelosti. Môžeme sa nimi inšpirovať. Vytlačte si tváre/postavy osobností kresťanského života alebo z biblických postáv. Priraďujte k nim ich vlastnosti, ktoré budú predpripravené na papierikoch.

Ježiš posiela svojich ohlasovať evanjelium, posiela aj teba. Ako by si mohol naplniť toto poslanie? Ako by ťa toto poslanie mohlo priviesť k zrelosti?

**Aktivita:**

Cvič sa v zrelosti, v konkrétnych situáciách sa snaž byť viac zodpovedný, uznaj si chybu, skús reagovať pokojne, nepodvádzaj na písomke, nesimuluj na futbale, ...) vyber si aspoň jednu z týchto možností. Nabudúce stretnutie povieš, ako sa ti to darilo.

**Modlitba**

Modlitba sv. Františka o pokoj

Pane, urob ma nástrojom svojho pokoja. Daj, aby som vnášal lásku, kde panuje nenávisť; odpustenie, kde sa množia urážky; jednotu, kde vládne nesvornosť. Daj, aby som prinášal pravdu tým, čo blúdia; vieru tým, čo pochybujú; nádej tým, čo si zúfajú; svetlo tým, čo tápu vo tmách; radosť tým, čo smútia.

Pane, daj, aby som sa snažil skôr potešovať iných, než aby mňa potešovali; skôr chápať iných, než aby mňa chápali; skôr milovať iných, než aby mňa milovali.

Pretože len keď dávame – nadobúdame; len keď zabúdame na seba – nachádzame seba samých; len keď odpúšťame – dostáva sa nám odpustenia; len keď odumierame sebe – povstávame k večnému životu. Amen. (Zdroj: www.modlitba.sk)

**Chýbajúce slová:** 1. postupne; 2. ľudskosti a svätosti; 3. Nového zákona; 4. Otca; 5. svätým; 6. Ježiša; 7. misionár;

**KOMUNIKAČNÁ HRA** (Icebreaker) – **na úvod stretnutia**. Cieľom hry je „lámať ľady“ – zažiť niečo spolu, odľahčiť napätie. Hra nemusí súvisieť s témou stretnutia.

**Ježišov učeník misionár**

Jednoducho každý nech si vytiahne jednu otázku a odpovie na ňu. Vzájomne si vyvolávajte mená toho, kto bude hovoriť.

*Potrebuješ niekomu odpustiť?*

*O kom si myslíš, že je dobrý človek a pre koho si dobrý človek ty?*

*Kedy naposledy si prejavil láskavosť niekomu, koho nepoznáš?*

*Ako by ťa asi popísali tvoji neveriaci priatelia?*

*Čo robíš pre to, aby tvoje spoločenstvo rástlo a bolo zamerané na Krista?*

*Urobil si v poslednom týždni pre niekoho niečo dobré?*

*Čo pre teba znamená prejavovať milosrdenstvo a jednať spravodlivo?*

*Čo pre teba znamená byť štedrý a veľkorysý?*

*Ktorí ľudia majú na teba najväčší vplyv? Čomu sa od nich učíš?*

*Aké máš dary a ako ich používaš?*